重過瓜步山
作者：梅堯臣
朝代：宋

paragraphs: 魏武敗忘歸，孤軍處山頂。
雖鄰江上浦，鑿巖山巔井。
豈是欲勞兵，防患在萌穎。
我昔常登臨，徘徊愛晴景。
片雨西北來，風雷變俄頃。
疾行下危磴，屨脫不及整。
霑濡入舟中，幼子喜抱頸。
問我適何之，衣濕不太冷。
昨暮泊其陽，月黑夜正永。
雁從沙際鳴，旅枕自耿耿。
平明夾櫓去，廟樹聳寒嶺。
舉首生白雲，飄摇水中影。